Guvernul a decis astăzi să nu acorde nici anul viitor tichete cadou, indemnizații de vacanță, munca suplimentară va fi compensată doar cu timp liber, nu cu bani, iar angajările în administrația publică vor fi permise doar cu regula "1 la 2", respectiv la două posturi vacante va fi permisă o singură angajare.

Măsurile adoptate astăzi de Guvern au fost anunțate în exclusivitate de Profit.ro de săptămâna trecută, cu mult înainte pe Profit Insider

Dacă toate aceste măsuri nu ar fi adoptate, deficitul ar urca la 8,11% din PIB, este argumentul din documente.

În luna iulie a acestui an, Guvernul a blocat angajările în administrație până la sfârșitul acestui an, cu argumentul că se impune un plan de raționalizare a cheltuielilor publice inclusiv prin blocarea posturilor din administrația publică.

Acum, ordonanța adoptată de Guvern introduce o regulă nouă, care vizează ocuparea prin concurs sau examen a posturilor vacante din administrație după principiul 1 la 2, respectiv la două posturi vacantate după 1 ianuarie 2018 va fi posibilă ocuparea doar a unui singur post, dar numai cu încadrarea în buget, altfel angajările fiind suspendate pe întregul an 2018. Practic, va fi acceptată doar înlocuirea unor angajați și numai cu încadrarea în noul buget, altfel angajările urmând să rămână blocate.

Ordonatorii principali de credite vor fi obligați să scadă cheltuielile cu bunurile și serviciile aferente întreținerii și funcționării instiuției cu 10% comparativ cu plățile din acest an (cheltuieli incluzând pe cele cu telefonia fixă, curățenie, carburanți, utilități, rechizite).

Va fi interzisă în continuare cumpărarea ori închirierea de mașini și mobilier, cu puține excepții.

Deciziile din instanță de câștigare a unor drepturi salariale obținute în intervalul ianuarie-decembrie 2018 vor fi plătite tot eșalonat, ca și precedentele decizii din instanță, în 5 ani.

Pentru polițiști, militari și funcționari publici cu statut special din penitenciare, indemnizațiile, compensațiile lunare pentru chirie, primele, ajutoarele, despăgubirile, care nu fac parte din solda lunară brută/salariul lunar brut, vor fi înghețate la nivelul din decembrie 2017, primind însă bani pentru activitatea în zilele de rapaus. Înghețarea va fi aplicată și pentru drepturile de hrană și echipament.

Și indemnizațiile pentru revoluționari vor fi ținute la nivelul din decembrie 2017, ca și renetele viagere prevăzute de Legea educației.

"În 2018 nu sunt acordate ajutoarele sau indemnizațiile la ieșirea la pensie, retragere, înceterea raporturilor de serviciu ori la trecerea în rezervă", este o altă măsură.